Basa

Iste articlo ye sobre una extensión d'augua; ta la basa d'una columna se veiga basa (arquitectura). Una basa ye una chicota extensión natural d'augua en una fondada d'o terreno u una excavación impermiable feita por a man de l'hombre en un puesto favorable pa poder almacenar augua de plevia. Si no bi ha un mantenimiento adecuau d'estas basas, se plenan de tierra y las canals deixan d'aportar augua. En a val d'Ebro as basas tradicionals que aproveitaban pa que abrevase o bestiar recibiban a denominación de balsetz, as que se feban servir pa fer blando o vimbre yeran as albercas. As dos son comuns en o paisache d'a val d'Ebro, tamién d'o Sistema Iberico y en atros paisaches mediterranios, tanto de tierra plana como de montanya y semontano, y permitiban aproveitar l'augua de plevia. En os Monegros as basas tienen muita importancia, pero tamién en comarcas con mayor pluviosidat. Ciertos lugars luent d'os ríos tienen una basa a cantos d'o nuclio habitau, basa que se fa celebre a nivel comarcal, por eixemplo a Bassa Martina cerca de Val Chunquera y a Basa de Fórnols en atra localidat d'o Matarranya. Ciertas basas tradicionals yeran impermiabilizadas con archila compactada en o fondón, teneban as parez feitas de piedra ixeca u aproveitaban unas caracteristicas d'o terreno favorables a la impermeabilización natural. Tamién se podeban fer de piedra ixeca de tot, impermiabililizadas con calcina. Podeban estar de dimensions variables, por un regular a partir de 10 m³. En os reganos modernos as basas, de grans dimensions, son impermiabilizadas con material plastico y tienen como función almacenar augua pa regar. As basas reculliban l'augua d'una cuenca chicota a on se feban unas canals de tierra que replegaban l'augua y la conduciban enta la entrada d'a basa. Valor ecolochica Dende un punto de vista medioambiental as basas mediterranias son importants pa cierta fauna y flora. A biotopo acuatico d'as basas, sigan intermitents u permanents, mantién una relación estreita y intensa con os sistemas ecolochicos terrestres que rodeyan a basa. A flora inclui plantas acuaticas de diversos tipos como os chuncos. Muitos d'os animals mes chicoz d'a fauna tipica d'as basas dependen d'o plancton que se i forma. Són tamién muit comuns os insectos como as libelulas, y anfibios com as ranas, salamandras y guardafuents. Estos atrayen a los animals mes grans como as sirpients y aus como o garrapescaire y a polla d'augua. Referencias Bibliografía (es) César Pedrocchi Renault (coordinador): Ecología de los Monegros. Instituto de Estudios Altoaragoneses. Veyer tamién Alberca. Estanca. Gorga. Laguna. Piedra ixeca.